LV Eiropas Savienības Oficiālais Vēstnesis C 312/26

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

2013/C 312/15

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

“REQUEIJÃO DA BEIRA BAIXA”

EK Nr.: PT-PDO-0005-0847-10.01.2011

AĢIN ( ) ACVN ( X )

1. Nosaukums

“Requeijão da Beira Baixa”

2. Dalībvalsts vai trešā valsts

Portugāle

3. Lauksaimniecības produkta vai pārtikas produkta apraksts

3.1. Produkta veids

1.4. grupa. Citi dzīvnieku izcelsmes produkti (olas, medus, dažādi piena produkti, izņemot sviestu u. c.)

3.2. Produkta apraksts, uz kuru attiecas nosaukums (1)

“Requeijão da Beira Baixa” ir produkts, kuru iegūst, karstumā izgulsnējot vai koagulējot piena albumīnu un piena globulīnu, ko satur sūkalas, kuras veidojas sieru “Queijos da Beira Baixa”, proti, siera ar ACVN “Queijo de Castelo Branco”, siera ar ACVN “Queijo Amarelo da Beira Baixa” un siera ar ACVN “Queijo Picante da Beira Baixa”, izgatavošanā un kuras iegūst noteiktā ģeogrāfiskajā apgabalā. Tas ir svaigs, nefermentēts produkts.

3.2.1. Ķīmiskās īpašības

Neviendabīga sastāva produkts, kas izgatavots no divu atgremotāju sugu – aitas un kazas – piena un atšķirīgi ražotiem dažādu veidu sieriem.

Mitrums: 60–70 %

Tauki: 14–19 g / 100 g produkta

Olbaltumvielas: 10–13 g / 100 g produkta

Pelni: 1,4–1,8 g / 100 g produkta

3.2.2. Fizikālās īpašības

Forma. “Requeijão da Beira Baixa” ir konusveida ritulis, kura virsmā redzami nospiedumi no tradicionālajiem zemajiem kārklu vai plastmasas groziem, kuros ielej masu lieko sūkalu notecināšanai. Ritulīšu masa ir no 150 g līdz 400 g.

Struktūra. Produktam nav mizas. Masas konsistence ir maiga, tās struktūra ir blīva un graudaina; siers ir griežams šķēlēs vai ziežams, griezuma vieta ir gluda, siers ir balts.

Garša un smarža. Produktam piemīt saldena piena garša un patīkama aromātu buķete, produkts viegli kūst mutē.

3.3. Izejvielas (tikai pārstrādātiem produktiem)

“Requeijão da Beira Baixa” izgatavo no sūkalām, ko iegūst sieru “Queijos da Beira Baixa” ražošanas procesā, dzeramā ūdens, kā arī svaiga aitas vai kazas piena, kas iegūts turpmāk norādītajā ģeogrāfiskajā apgabalā.

Ūdens, aitas vai kazas piena maksimālā pieļaujamā proporcija ir 10 % no visa pārstrādājamo sūkalu daudzuma.

3.4. Dzīvnieku barība (tikai dzīvnieku izcelsmes produktiem)

Pieļaujama ir tikai ekstensīvā lopkopība. Par tādu uzskata tradicionālo ražošanas sistēmu nelielos ganāmpulkos. Visu gadu lielu dienas daļu dzīvnieki aizvada ganībās un dienas beigās atgriežas kūtī uz slaukšanu; naktis, vismaz ziemā, dzīvnieki pavada kūtī. Dzīvnieku barībai izmanto tikai dabīgu lopbarību vai lopbarību, kas papildināta ar reģiona augsnei un klimatiskajiem apstākļiem īpaši piemērotām ganību kultūrām, kas ietekmē piekopto ekstensīvo lopkopību; sezonās, kad šādas barības trūkst, dzīvnieku barību papildina ar lopbarību (siens un salmi), kas iegūta tikai 4. punktā noteiktajā ģeogrāfiskajā apgabalā.

3.5. Īpaši ražošanas posmi, kas jāveic noteiktajā ģeogrāfiskajā apgabalā

“Requeijão da Beira Baixa” ir papildprodukts, ko iegūst, ražojot sierus ar ACVN “Queijos da Beira Baixa”, kas gatavoti tajā pašā ģeogrāfiskajā apgabalā.

Lai gan “Requeijão da Beira Baixa” gatavo augstā temperatūrā, produkta paaugstinātais olbaltumvielu, laktozes un ūdens saturs rada labvēlīgus apstākļus mikroorganismu augšanai pēcpārstrādes darbību laikā. Šādu kvalitatīvu un kvantitatīvu mikrofloras izmaiņu dēļ var mainīties fizikāli ķīmiskās īpašības, kam, savukārt, ir liela ietekme uz galapatērētāja izvēli.

Tāpēc visam “Requeijão da Beira Baixa” ražošanas procesam ir jānotiek sieru ar ACVN “Queijos da Beira Baixa” ražotnēs, tātad arī tajā pašā ģeogrāfiskajā apgabalā. Tikai ievērojot šos nosacījumus, ir iespējams novērst jebkādas produkta kvalitātes vai autentiskuma izmaiņas, kas kaitētu ražotāju un patērētāju interesēm un no kā nevarētu izvairīties secīgās apstrādes darbībās un/vai tādās, starp kurām paiet lielāki laika sprīži.

3.6. Īpaši noteikumi griešanai, rīvēšanai, iepakošanai u. c.

Lai gan “Requeijão da Beira Baixa” gatavo augstā temperatūrā, produkta paaugstinātais olbaltumvielu, laktozes un ūdens saturs rada labvēlīgus apstākļus mikroorganismu augšanai pēcpārstrādes darbību laikā. Šādu kvalitatīvu un kvantitatīvu mikrofloras izmaiņu dēļ var mainīties fizikāli ķīmiskās īpašības, kam, savukārt, ir liela ietekme uz galapatērētāja izvēli.

Tāpēc materiāliem, ko izmanto “Requeijão da Beira Baixa” iepakošanai vai kas nonāk saskarē ar šo produktu, ir jābūt saturam nekaitīgiem un inertiem. Ir atļauts vakuumiepakojums vai jebkāds cits iepakojums, kas garantē produkta glabāšanai un tā vispārējās kvalitātes saglabāšanai nepieciešamos apstākļus.

Tāpat arī, lai nepieļautu, ka ar produktu vēlāk apietas tā, ka tas varētu mainīt tā kvalitāti, visas iepakošanas darbības drīkst veikt tikai 4. punktā noteiktajā ģeogrāfiskajā apgabalā.

3.7. Īpaši noteikumi marķēšanai

Marķējumam jāatbilst visām piemērojamajām normatīvajām prasībām un uz tā jābūt arī šādam logotipam.

4. Precīza ģeogrāfiskā apgabala definīcija

Ģeogrāfiskais apgabals, kurā ražo izejvielas, gatavo un iesaiņo produktu, sakrīt ar ACVN produktu “Queijos da Beira Baixa” sieru ražošanas ģeogrāfisko apgabalu; tajā ietilpst konselas Belmonte, Castelo Branco, Fundão, Idanha-a-Nova, Mação, Oleiros, Penamacor, Proença-a-Nova, Sertã, Vila de Rei, Vila Velha de Ródão konselas, kā arī konselas Covilhã fregesijas Aldeia de São Francisco, Aldeia do Souto, Barco, Boidobra, Casegas, Conceição, Covilhã, Dominguiso, Ferro, Orjais, Ourondo, Peraboa, Peso, Santa Maria, São Jorge da Beira, São Martinho, São Pedro, Sobral de São Miguel, Teixoso, Tortosendo, Vale Formoso un Vales do Rio.

5. Saikne ar ģeogrāfisko apgabalu

5.1. Ģeogrāfiskā apgabala specifika

Ekstensīvā, tradicionālā un reģionam raksturīgā saimniekošanas sistēma ir cieši saistīta ar reģionā valdošajiem klimatiskajiem apstākļiem un dominējošām augsnēm, kas lielā mērā nosaka lopbarības augu sugu attīstību. Reģiona klimatam raksturīga paaugstināta gada vidējā gaisa temperatūra, ilgas, karstas un sausas vasaras, maigas ziemas, kurām raksturīgs salīdzinoši neliels vidējais nokrišņu daudzums un reizēm tiek novērotas salnas. Reģiona galvenā iezīme ir sausums, kas samazinās virzienā no ziemeļiem uz dienvidiem un no rietumiem uz austrumiem.

Smilšainās augsnēs augošās dabīgās ganības veido zālaugi ar lielāku cerošanas spēju (Agrostis, Poa u. c.) un viengadīgi lakstaugi ar lielāku uzturvērtību (Ornithopus T. Cherleri, T. Arvense u. c.). Irdenās granīta izcelsmes augsnēs augošā ganību zāle, kas sastāv no viengadīgiem un lēnaudzīgiem zālaugiem (Vulpia, Periballia) un dažiem lakstaugiem ar pazeminātu uzturvērtību (Trifolium angustifolium un T. Stellatum), ir nekvalitatīva un neproduktīva. Slānekļa izcelsmes augsnēs, ja min tikai augsnes ar labu ūdensietilpību, ir samērā labas ganības, kur dominē viengadīgi zālaugi, visbiežāk airenes (Lolium spp.). Pākšaugi lielākoties ir ar labu uzturvērtību (Trifolium spp. un Ornithopus).

Pastāvot šādai dažādībai, ir saprotams, ka “Requeijão da Beira Baixa” labo slavu daļēji rada iedzīvotāju no paaudzes paaudzē mantotā zinātība. Ražojot sieru no dažādu faktoru (gadalaiks, govju šķirnes, no kurām iegūts piens, lietotā tehnoloģija un tā siera veids, no kura iegūst sūkalas) dēļ diezgan neviendabīgām izejvielām, viņiem izdodas saglabāt vienādu kvalitātes un garšas līmeni.

5.2. Produkta specifika

Produkta specifiku un tā īpašības ir saistāmas ar izejvielu izcelsmi un iegūšanas metodi; lielā mērā (kā jau bija norādīts iepriekš) tā ir saistāma arī ar iedzīvotāju zinātību, kuri izmantojot no senčiem mantotos paņēmienus un zināšanas, ir spējuši saglabāt produktu.

“Requeijão da Beira Baixa” ražo no sūkalām, kas rodas sieru “Queijos da Beira Baixa” ražošanas procesā. Tos ražo vienā un tai pašā ražošanas apgabalā. Sūkalas izkāš, lai tajās nepaliktu siera masas atlikumi (repiso) un, ja piens bijis sālīts, tam pievieno ūdeni. Pēc tam sūkalas silda līdz 80–90 °C temperatūrai un nepārtraukti lēni maisa, līdz var novērot, ka sākusies koagulācija, proti, parādās pārslas, kas zemā blīvuma dēļ uzpeld virspusē. Tad temperatūru samazina un maisīšanu pārtrauc līdz brīdim, kad teju sākas vārīšanās; šis process ilgst 15–30 minūtes. Lai iegūtu vairāk masas un tā būtu viendabīgāka, parasti īsu brīdi pirms vārīšanās pievieno nedaudz aitas vai kazas piena. Ar putu karoti masu izņem no trauka, kas izmantots koagulācijai, pēc tam to ielej zemos no kārklu klūgām pītajos vai plastmasas grozos, lai produktam piešķirtu vēlamo formu, izmēru un konsistenci. Visas šīs darbības ir apgūtas, nepārtraukti daudzus gadus reģionā ražojot šo produktu; šo darbību rezultātā produkts ieguvis reģionam raksturīgo konsistenci, formu un lielumu.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Sieru “Queijos da Beira Baixa” ražošanā izmantotais aitas un kazas piens, no kura iegūst arī “Requeijão da Beira Baixa” izejvielas, var būt iegūts tikai no ražošanas ģeogrāfiskajā apgabalā esošajām lopkopības saimniecībām. Pieļaujamā saimniekošanas metode ir tradicionāla ekstensīva lopkopība nelielos ganāmpulkos. Visu gadu lielu dienas daļu dzīvnieki aizvada ganībās un dienas beigās atgriežas kūtī uz slaukšanu; naktis, vismaz ziemā, dzīvnieki pavada kūtī.

Barības bāze ir dabīga lopbarība vai lopbarība, kas papildināta ar reģiona augsnei un klimatiskajiem apstākļiem īpaši piemērotām ganību kultūrām. Visā reģionā ierasta prakse vienmēr ir bijusi audzēt lopbarības augus sienam un laist dzīvniekus noganīt rugājus. Tāpēc to aitu un kazu pienam, kas ganās reģiona ganībās, piemīt īpašības, kas atkarīgas no vietējās vides un piekoptā aitu un kazu šķirņu audzēšanas veida.

Ģeogrāfisko un cilvēkfaktoru kopums ir piešķīris produktam tā savdabīgās īpašības. Kopā ar senajiem paņēmieniem un zinātību, no paaudzes paaudzē nodotajām empīriskajām zināšanām, visi šie faktori ir to ražošanas un iepakošanas darbību pamatā, kas arī mūsdienās ļauj iegūt specifiskus un patērētāju atzītus produktus, kuriem ir izcelsmes reģiona nosaukums.

Atsauce uz specifikācijas publikāciju

(Regulas (EK) Nr. 510/2006 (3) 5. panta 7. punkts).

http://www.dgadr.pt/images/docs/val/dop_igp_etg/Valor/CE_Requeijao_BB.pdf

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Skat. 2. atsauci.